送硯與吳元真廣文
作者：俞君選
朝代：宋

paragraphs: 插天萬仞芙蓉峰，茫茫積翠連青空。
中有千年蒼玉骨，山奇水怪秀所鍾。
斷崖絕壁不可到，虎豹守護烟蘿封。
一朝良工奪天造，雲斤月斧磨玲瓏。
踏天下割碧雲髓，往往霹靂驚蛇龍。
冰蠶吐絲織新就，羅文光瑩浮青銅。
人間何處用此物，造化欲付文章公。
先生早晚運椽筆，判花視草蓬萊宮。
手揮五色補天漏，放開白日消陰虹。
坐令萬物無疵癘，盡從筆底生春風。
此時濃墨書大字，正須巨石相追從。
願公收拾此至寶，相伴他年參化工。